
									  75. St-7899/2015-20
R E P U B L I K A  H R V A T S K A 
R J E Š E N J E 

	Trgovački sud u Zagrebu, po sucu Sanda Jeromela u stečajnom predmetu povodom zahtjeva FINANCIJSKE AGENCIJE, za provedbu skraćenog stečajnog postupka nad dužnikom BANICA d.o.o. za trgovinu i usluge, Zagreb, Palmotićeva 32/a, OIB: 62169985205, dana 29. lipnja 2016. godine

r i j e š i o    j e 

Obustavlja se skraćeni stečajni postupak nad dužnikom BANICA d.o.o. za trgovinu i usluge, Zagreb, Palmotićeva 32/a, OIB: 62169985205.

                                                     Obrazloženje

Financijska agencija podnijela je ovom sudu, na temelju odredbe čl. 429. st. 1. Stečajnog zakona ("Narodne novine" broj 71/15 – dalje: SZ), zahtjev za provedbu skraćenog stečajnog postupka nad dužnikom BANICA d.o.o. za trgovinu i usluge, Zagreb, Palmotićeva 32/a, OIB: 62169985205.
Prema odredbi čl. 428. st. 1. SZ  sud će provesti skraćeni stečajni postupak nad pravnom osobom ako su ispunjene sljedeće pretpostavke: 
· ako nema zaposlenih, 
· ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i
· ako nisu ispunjene pretpostavke za pokretanje drugog postupka radi brisanja iz sudskoga registra. 
Sud je temeljem čl. 430. SZ na mrežnoj stranici e-Oglasna ploča suda dana 29. siječnja 2016. objavio oglas kojim je pozvao osobe ovlaštene za zastupanje dužnika po zakonu u roku 15 dana od dana objave oglasa, podnesu sudu javnobilježnički ovjerovljen popis imovine i obveza na propisanom obrascu te je pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka i da po pozivu suda predujme sredstva za namirenje troškova postupka, uz upozorenje na pravne posljedice nepodnošenja takvog prijedloga.
Vjerovnik dužnika Republika Hrvatska je 29. veljače 2016. podnio prijedlog za otvaranje stečajnog postupka nad dužnikom te je izvijestio sud da prema dužniku na dan16. veljače 2016. ima potraživanje u iznosu od 3.310,67 kn i da je u neprekidnoj blokadi duže od 60 dana i da dužnik ima imovinu odnosno nekretnine upisane u zk.ul. 35717 kč.br. 4539/10, poduložak 2,3,4,5,6,7,8, 14 i 18. 
Podnescima od 08. ožujka 2016., 11. ožujka 2016., 18. ožujka 2016., 12. svibnja 2016. i 19. svibnja 2016. dužnik je dostavio podneske kojima je zatražio obustavu ovršnog postupka te stavljanje izvan snage mjere osiguranja, rješenje ovog suda kojim je obustavljen postupak osiguranja, zemljišnoknjižne izvatke te prokazni popis imovine, a sve kao dokaz da dužnik ima imovinu te da ne postoje uvjeti za skraćeni odnosno redovni stečajni postupak nad dužnikom. 
Republika Hrvatska je, sukladno čl. 114. st. 3. SZ, oslobođena predujmljivanja iznosa od 1.000,00 kuna u Fond za namirenje troškova stečajnoga postupka te dodatnog iznosa koji ne može biti viši od 20.000,00 kuna u smislu stavka 1. navedenog članka. 
Kako iz navedenog proizlazi da u konkretnom slučaju nisu ispunjene pretpostavke za provedbu skraćenog stečajnog postupka koji završava otvaranjem i istovremenim zaključenjem skraćenog stečajnog postupka (čl. 431. SZ), odlučeno je primjenom odredbe čl. 433. SZ kao u izreci ovog rješenja.
Nakon pravomoćnosti ovog rješenja, posebnim će se rješenjem odlučiti da li će se nad gore navedenim dužnikom pokrenuti prethodni postupak ili će rješenjem odmah otvoriti redovni stečajni postupak (čl. 433. SZ).

				U Zagrebu, dana 29. lipnja 2016. godine


    Sudac:
    Sanda Jeromela, v.r. 

Uputa o pravnom lijeku:
Protiv ovog rješenja dopuštena je žalba u roku 8 (osam) dana od primitka rješenja. Žalba se podnosi ovom sudu u 3 (tri) primjerka, a o žalbi odlučuje Visoki trgovački sudu Republike Hrvatske.

Za točnost otpravka-ovlašteni službenik:
                                                                                                         Anita Ban

